A **Escola de gaitas de Ortigueira** é unha agrupación folclórica fundada no ano 1975. Foi a primeira banda de gaitas creada en Galiza e a impulsora do nacemento do Festival de Ortigueira.

Traxectoria
-----------

Banda da escola de gaitas de Ortigueira na década de 1990
A escola de gaitas naceu o 17 de outubro de 1975 a iniciativa do músico Xabier Garrote Cobelo. A súa idea era crear unha escola que fomentase o interese pola música tradicional galega. Coa escola naceu tamén a banda de gaitas da escola, a primeira agrupación musical galega destas características.

O seu primeiro director da escola foi Xabier Garrote, continuando o seu traballo ou outros membros fundadores da agrupación: César Muíño Fidalgo e Javier Pena *Bossa*. Desde 2004 dirixe a banda Rodrigo López, ex-compoñente do grupo folk Bágoa da Raíña.

Entre o repertorio da banda de gaitas predominan as composicións tradicionais galegas compiladas en cancioneiros como o *Cantigueiro popular* de Marcial Valladares Núñez, o *Cancioneiro musical de Galicia* de Casto Sampedro Folgar ou o *Cancioneiro popular galego*, de Dorothé Schubarth e Antón Santamarina. Tamén interpretan pezas de compositores galegos como Suso Vaamonde, Henrique Otero ou Xosé Presedo, e obras compostas especialmente para o grupo como *Regueifas da Gaita* de Xosé Lois Foxo, *Ledicias da Vila Ortegán* de Rogelio de Leonardo Bouza, *Os garabullos de Ortigueira* de Antón Corral ou a *Ortigueira Suite* de Ernesto Campos.

Festival internacional do mundo celta
-------------------------------------

A banda no festival de Ortigueira de 2017
No ano 1977 a banda de gaitas foi convidada a participar na sétima edición do Festival intercéltico de Lorient, daquela visita naceu a idea de organizaren un evento similar en Ortigueira con protagonismo da música celta e da música tradicional galega. O 30 de xullo de 1978 celebrouse a primeira edición do Festival de Ortigueira, daquela *Festival internacional do mundo celta*, xestionado e organizado integramente pola *Escola de gaitas* e que co pequeno orzamento de 6000 euros conseguiu atraer a 9000 persoas. A Escola organizou tamén nas seguintes edicións do festival até a súa suspensión temporal no ano 1987.

Premios e recoñecementos
------------------------

* 1978 - 1º premio na primeira edición do *Concurso de Gaitas Galegas*. Pontevedra
* 1980 - 1º premio no *Concurso de Baile e Música de Galicia* de Cambre
* 1983 - *Premi Plaça Major* pola *Escola Superior de Tecnics en Animacio Socio-Cultural i Turistica* de Barcelona.
* 2003 - *Gaita de Prata*, Mención Honorífica no premio Constantino Bellón.

Actuacións
----------

Actuación da banda no Festival de Ortigueira (2017)
* Festival de Ortigueira, en todas as súas edicións desde 1978.
* Festival Intercéltico de Lorient, en tres ocasións: 1977, 1983 e 2010.
* Concerto con Milladoiro no Parque de Castrelos de Vigo en 1981.
* Festival de Bandas de Gaitas Villa de Candás, Asturias, en 1997, 1998 e 2004.
* Festival Internacional de Figueira da Foz, 1999.
* *Festival de musiques du monde* de Confolens, 2003.
* Festival Internacional de Gaitas de Gijón, 2004.
* VIII Festival Intercéltico de Sendim, 2007.
* Festival de Bandas de Gaitas Villa de Navia, 2014.
* X Festival Folk As Portelas; Lubián, 2014.
* Desfile temático das Festas Patronais de Guadalaxara, 2014.
* Festival Internacional de Folk de Guecho, 2015.
* En marzo de 2015 participou no desfile do día de San Patricio en Nova York.
* Encontro de bandas de Praia de Mira, 2016.

Notas
-----

1. ↑  "Escola de Gaitas de Ortigueira". *web.archive.org*. 2020-06-05. Archived from the original on 05 de xuño de 2020. Consultado o 2021-06-30.
2. ↑  "Escola de Gaitas de Ortigueira". *festivaldeortigueira.com*. Consultado o 2021-06-30.
3. ↑  Bustabad, Lorena (2011-07-09). "La crisis sacude Ortigueira". *El País* (en castelán). ISSN 1134-6582. Consultado o 2021-06-30.
4. ↑  "Doce gaiteiros se disputan el premio ferrolano Constantino Bellón". *La Voz de Galicia* (en castelán). 2003-08-29. Consultado o 2021-06-30.
5. ↑  Saavedra, Araceli (2014-08-09). "Una década de folk en As Portelas". *La Opinión de Zamora* (en castelán). Consultado o 2021-06-30.
6. ↑  "Ortigueira desfila en la Quinta Avenida". *La Voz de Galicia* (en castelán). 2015-03-18. Consultado o 2021-06-30.

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Escola de gaitas de Ortigueira*** |

### Enlaces externos

* 40 Anos Escola de Gaitas de Ortigueira. - Youtube

|  |  |
| --- | --- |
| Control de autoridades | 
* Wd: Q33261297
* Discogs: 5797454

 |